दूध से नहाने वाले की जमानत जब्त, आगरा में सास-बहू की लड़ाई में तीसरा बाजी मार गया
BSP candidates who bathed in milk lost by votes, Shah-Bahu's fight in Agra killed the third  दूध से नहाने वाले BSP प्रत्याशी ..... वोटों से हारें, आगरा में साह-बहू की लड़ाई ने तीसरा बाजी मार गया मार भी खाए...चुनाव भी नहीं जीते, ये रहीं इंटरेस्टिंग हार-जीत
यूपी की 17 नगर निगम, 199 नगर पालिका और 544 नगर पंचायत सीटों का रिजल्ट आ चुका है। इस बार नगर निकाय चुनाव बेहद रोचक रहा। कहीं पर कैंडिडेट्स को एकतरफा जीत मिली, तो कहीं का परिणाम T-20 मैच जैसा रोमांचक रहा।
बड़ौत नगर पालिका सीट पर खड़े बसपा प्रत्याशी मुकेश उपाध्याय का भव्य दुग्धाभिषेक भी उन्हें जीत नहीं दिला पाया। हालत ये हुई कि कई लीटर दूध भी बर्बाद हो गया और उनकी जमानत भी जब्त हो गई। वहीं, अमेठी में सपा विधायक से थप्पड़ खाने वाले दीपक सिंह ने अपनी पत्नी रश्मि सिंह को गौरीगंज नगर पालिका अध्यक्ष बनवा दिया। आइए निकाय चुनाव में सरप्राइजिंग और इंटरेस्टिंग हार-जीत के बारे में जानते हैं...
दूध से नहाना काम न आया...
नगर निकाय चुनाव में प्रचार के दौरान यूपी की बड़ौत नगर पालिका सीट लाइमलाइट में आ गई। इसकी वजह बने चुनाव में खड़े BSP प्रत्याशी मुकेश उपाध्याय। मतदान से पहले उपाध्याय के समर्थकों ने उनकी जीत के लिए अनोखा तरीका खोज निकाला। समर्थकों ने फिल्म 'नायक' के अनिल कपूर की तरह BSP प्रत्याशी को दूध से नहलाया और उनका दुग्धाभिषेक कर जीत का कामना की। कार्यकर्ता इतने उत्साहित हो गए कि उन्होंने करीब 15 लीटर दूध से मुकेश उपाध्याय को नहला दिया।
रिजल्ट: बॉलीवुड फिल्मों में दिखाई गई चीजें आम जिंदगी में सच साबित नहीं होती। इसी तरह मुकेश उपाध्याय के समर्थकों का सपना भी हकीकत नहीं बन पाया। नगर निकाय चुनाव में मुकेश उपाध्याय को महज 570 वोट मिले। उनकी जगह पर बड़ौत नगर पालिका सीट की नायिका बनी RLD की बबीता तोमर। उन्हें कुल 32,149 वोट मिले।
सपा विधायक ने जिसे थाने में पीटा, गौरीगंज में उसकी पत्नी जीती
निकाय चुनाव का रिजल्ट आने से 3 पहले अमेठी की गौरीगंज शहर कोतवाली में बवाल मच गया। यहां धरने पर बैठे सपा विधायक राकेश प्रताप सिंह ने भाजपा प्रत्याशी रश्मि सिंह के पति दीपक सिंह को थाने में पीट दिया। राकेश गुस्से में दौड़ते हुए आए और दीपक सिंह पर एक के बाद एक 7 थप्पड़ जड़ दिए। इसका बदला लेने के लिए नाराज दीपक के समर्थकों ने कोतवाली के बाहर मौजूद सपा विधायक के मामा के बेटे सहित कई समर्थकों को दौड़ा-दौड़ा कर पीटा।
दरअसल, भाजपा प्रत्याशी के चुनाव का जिम्मा उनके पति दीपक सिंह संभाल रहे थे। वहीं, सपा प्रत्याशी तारा देवी के पति केडी सरोज गौरीगंज से सपा विधायक राकेश प्रताप सिंह के काफी करीबी माने जाते हैं। कोतवाली में खूब हंगामा हुआ। हालत ये थी 4 घंटे तक कोतवाली परिसर छावनी में तब्दील रहा। सपा विधायक के खिलाफ जानलेवा हमले का केस दर्ज किया गया है। घटना में 5 लोग घायल हो गए।
रिजल्ट: 10 मई को रश्मि सिंह के पति दीपक ने थाने में भले ही मार खाई हो, लेकिन आज उनके चेहरे पर मुस्कराहट है। नगर पालिका अध्यक्ष की फाइनल वोटिंग के बाद भाजपा को जीत मिली। रश्मि की कुल 7105, जबकि सपा कैंडिडेट तारा देवी को 4985 वोट मिले। यानी 2120 वोट ज्यादा। इस जीत के बाद सपा विधायक राकेश प्रताप सिंह और तारा देवी को वोटरों की मार खानी पड़ी।
शादी का दांव काम आया, बीवी को जिता लाया
रामपुर में बीते 30 वर्षों से कांग्रेस के नेता रहे मामून शाह को जब पता लगा कि नगर पालिका की सीट महिला के लिए आरक्षित है, तो उन्होंने तुरंत निकाह कर लिया। यही नहीं, मामून ने कांग्रेस का दामन छोड़कर आम आदमी पार्टी भी जॉइन कर ली। इसके बाद 15 अप्रैल को सना खानम से निकाह कर लिया। इसके तुरंत बाद उन्होंने पालिकाध्यक्ष पद के प्रत्याशी के तौर पर अपनी बेगम के नाम का ऐलान कर डाला। इस प्रयोग के पीछे की वजह पूछने पर मामून ने बताया कि उनके अधूरे सपनों को अब उनकी बेगम ही पूरा कर सकती हैं।
रिजल्ट: नगर पालिका परिषद अध्यक्ष के चुनाव में महिला सीट पर मामून शाह का अपनी बेगम को उतारने वाला दांव काम कर गया। सना खानम को 43,115 वोट मिले। उन्होंने दूसरे नंबर पर रही बीजेपी कैंडिडेट को 10,958 वोटों के अंतर से हराया। पालिकाध्यक्ष के चुनाव में बीजेपी प्रत्याशी को 32,157 वोट मिले।
घर की लड़ाई में तीसरा बाजी मार गया
आगरा के चारसु दरवाजा वार्ड में इस बार मुकाबला सास-बहू के बीच था। सास मीना देवी और उनकी बहू चारू चुनावी मैदान में आमने-सामने खड़ी थी। नामांकन के आखिरी दिन दोनों सास-बहू का कहना था कि वो भले ही चुनाव में एक-दूसरे के सामने प्रतिद्वंद्वी हों, लेकिन घर में एक साथ हैं। मीना देवी आम आदमी पार्टी की कैंडिडेट थीं, वहीं उनकी बहू चारू निर्दलीय प्रत्याशी थी।
रिजल्ट: रिजल्ट आया, तो सास-बहू दोनों को तगड़ा झटका लगा। न सास जीती, न बहू। वहीं, जीत का ताज बहुजन समाज पार्टी की ऊषा के सिर सजा। उन्हें 1,782 वोट मिले। उनके बाद बीजेपी प्रत्याशी को 1,173 और कांग्रेस के कैंडिडेट को सिर्फ 105 वोट मिले।
सबसे छोटे कैंडिडेट को मिले महज 150 वोट 
निकाय चुनाव में सबसे छोटा कैंडिडेट मुरादाबाद का रहा। नाम- प्रवेश चावला, कद- 3 फुट 8 इंच। प्रवेश ने वार्ड नंबर-21 (लाजपत नगर) से सभासद का निर्दलीय चुनाव लड़ा। जब वह नामांकन करने पहुंचे, तो उनकी कद-काठी देख मीडिया वालों ने उन्हें घेर लिया। इस पर प्रवेश चावला ने बताया ​कि उनके हौसले बुलंद हैं। एक दिन वह जरूर अपनी मंजिल पर पहुंचेंगे। अगर वह जीतकर पार्षद बनते हैं, तो ऐसे लोगों की आवाज बनना चाहेंगे, जिन्हें देखकर भी अनदेखा कर दिया जाता है।
रिजल्ट: प्रवेश सभासद का चुनाव हार गए। उन्हें महज 150 वोट मिले। मुरादाबाद के लाजपत नगर वार्ड नंबर-21 से जीत निर्दलीय प्रत्याशी विवेक शर्मा को मिली। उन्हें 1193 वोट मिले। हालांकि, प्रवेश चावला ने पहली बार निकाय चुनाव लड़ा था। उनका कहना है कि वह अगले नगर निकाय चुनाव में भी खड़े होंगे और जीतेंगे।
एक दिन पहले हुई हार्ट अटैक से मौत, 3 वोट से चुनाव जीत गए 
सुल्तानपुर की नगर पंचायत कादीपुर में निराला नगर वार्ड में सभासद के चुनाव में निर्दलीय प्रत्याशी संतराम को जीत मिली। उन्हें कुल 217 वोट मिले। संतराम ने अपने विपक्षी रमेश को 3 वोटों से हराया। 12 मई को बाग में रखवाली के दौरान संतराम की हार्ट अटैक से मौत हुई थी।
मृतक संतराम करीब 65 साल के थे। उनके 2 बेटे और 5 बेटियां हैं। पांचों बेटियों की शादी हो चुकी है। संतराम खुद बीज, फलों और सब्जी का व्यापार करते थे। नगर पंचायत कादीपुर में 10 वार्ड हैं। इसमें निराला नगर वार्ड भी शामिल है, जहां 11 मई को वोटिंग हुई थी।
कैबिनेट मंत्री नंदी के गढ़ में निर्दलीय ने मारी बाजी
प्रयागराज में कैबिनेट मंत्री नंद गोपाल गुप्ता नंदी के वार्ड-80 (मोहत्सिमगंज) में बीजेपी की शर्मनाक हार हुई है। निर्दलीय प्रत्याशी कुसुम लता गुप्ता 1674 वोट से चुनाव जीती हैं। यहां बीजेपी प्रत्याशी विजय वैश्य को 1,275 वोट मिले हैं। मंत्री नंदी के 932 नंबर बूथ पर बीजेपी को महज 150 वोट मिले।
निवर्तमान मेयर और मंत्री नंदी की पत्नी अभिलाषा गुप्ता नंदी ने भी इसी बूथ पर वोट डाले थे। उधर, माफिया अतीक अहमद के वार्ड-44 में समाजवादी पार्टी की जहांआरा तकरीबन 2000 वोटों से जीती हैं। बीजेपी की सरिता हेला को करारी हार मिली है।
अपना ही वार्ड नहीं बचा पाए योगी के मंत्री और MLC
आगरा में कैबिनेट मंत्री योगेंद्र उपाध्याय और MLC विजय शिवहर के वार्ड से भाजपा चुनाव हार गई। योगेंद्र जिस वार्ड से आते हैं, वहां एक निर्दलीय ने बीजेपी प्रत्याशी को धूल चटा दी। दरअसल, चुनाव से पहले भाजपा ने राम धाकड़ का पार्षद का टिकट काट दिया, तो उन्होंने बगावत कर दी।
निर्दलीय प्रत्याशी के रूप में वह चुनाव मैदान में उतरे। पार्टी के लोगों ने उन्हें मनाने की कोशिश की, लेकिन वह नहीं माने। उन्होंने ऐलान कर दिया कि वह हारें या जीतें, लेकिन अपने दम-खम पर चुनाव लड़ेंगे। पार्टी ने उनका टिकट काट दिया।​​​​​ लेकिन उन्होंने पार्टी से प्रतिशोध लेने के लिए ही निर्दलीय चुनाव लड़ा और वार्ड नंबर-76 से 276 वोट से जीत हासिल की।
डिप्टी सीएम केशव के गृह नगर में भाजपा की करारी हार
यूपी के डिप्टी सीएम केशव प्रसाद मौर्य के गृह नगर सिराथू में बीजेपी को करारी हार का सामना करना पड़ा। यहां वार्ड नंबर-9 (शिवालपर) में बीजेपी के विनीत कुमार को महज 77 वोट मिले। इस वार्ड पर निर्दलीय उम्मीदवार अंकित कुमार ने 449 वोट पाकर जीत दर्ज की है। हालांकि, अध्यक्ष पद पर बीजेपी के राजेंद्र प्रसाद उर्फ भोला यादव ने जीत दर्ज की है।
यूपी निकाय चुनाव से जुड़ी ये खबरें भी पढ़ें...
उत्तर प्रदेश के 17 नगर निगमों के नतीजे आ गए हैं। सभी सीटों पर बीजेपी ने क्लीन स्वीप किया है। सपा, बसपा और कांग्रेस का खाता तक नहीं खुला। कानपुर नगर निगम में बीजेपी की मेयर कैंडिडेट प्रमिला पांडेय दूसरी बार मेयर बनी हैं। उन्होंने करीब 2 लाख से ज्यादा वोटों से जीत दर्ज की है। पढ़िए पूरी खबर...
आजम खान के गढ़ रामपुर की स्वार विधानसभा उपचुनाव में बीजेपी-अपना दल (एस) गठबंधन ने बड़ी जीत दर्ज की है। अपना दल प्रत्याशी शफीक अंसारी ने सपा की अनुराधा चौहान को करारी शिकस्त दी है। इस बार सपा ने मुस्लिम बाहुल्य स्वार में हिंदू कार्ड खेला था। मगर, यह काम नहीं आया। यही नहीं, सीट को बचाने के लिए आजम ने पूरी ताकत लगाई थी, लेकिन इसका भी असर नहीं दिखा। पढ़िए पूरी खबर...
यूपी निकाय चुनाव में बंपर जीत के बाद सीएम योगी लखनऊ में शाम 5 बजे भाजपा कार्यालय पहुंचे। वहां चारों ओर से घेरे नेताओं और कार्यकर्ताओं से योगी ने हाथ जोड़कर नमस्ते किया। इसके बाद वह अंदर प्रेस कॉन्फ्रेंस करने पहुंचे। वहां डिप्टी सीएम केशव मौर्य ने उनको मिठाई खिलाई। योगी ने थोड़ा लड्‌डू लिया। फिर डिप्टी सीएम ब्रजेश पाठक ने भी उनको मिठाई खिलाई। इस दौरान कैबिनेट मंत्री स्वतंत्र देव सिंह भी उनके साथ रहे। भाजपा नेताओं ने योगी का अभिनंदन किया। पढ़िए पूरी खबर...